Idée suisse - Isanzas svizras popularas

(lr)

La SRG SSR idée suisse dispona d'in archiv cun millis documents visuals ed auditivs ch'ella ha arcunà dapi sia fundaziun il 1931 Uschia è sa sviluppada ina cronica multimediala da la Svizra cun emissiuns da radio, rapports da televisiun e contribuziuns d'Internet. Dapi in temp renda ella accessibel quest stgazi ad ina publicitad interessada en tut las regiuns linguisticas. In dals numerus dossiers tematics sa fatschenta cun isanzas popularas svizras. I dat en noss pajais in grond dumber da talas isanzas cun origin fitg vegl. Las bleras tradiziuns èn puspè vegnidas reintroducidas en il 19 e 20avel tschientaner. Ina spezia da questas tradiziuns èn las uschenumnadas isanzas da chalender. Ellas han lieu mintgamai in di determinà anticipadamain l'onn. Isanzas pon reunir umans. Persunas novarrivadas survegnan la chaschun d'emprender d'enconuscher ils indigens. Esters sa famigliariseschan cun la vita locala. Ultra da quai han isanzas ina forza conservanta per la regurdientscha cuminaivla d'ina communitad e salvan sauts e chanzuns, ma era recepts da l'emblidanza.
In exempel or dal territori rumantsch è l'usit "Hom d'strom" che ha lieu l'emprima sonda da favrer a Scuol. Uffants e giuvenils ardan in um da strom en il lieu da dretgira. Igl è difficil da dir sch'i sa tracta qua d'in usit per stgatschar l'enviern u d'in usit lià al cult dal sulegl enconuschent en tut il mund. (Ulteriuras infurmaziuns: www.ideesuisse.ch)